b'\n_START_ARTICLE_\nPasha\n_START_PARAGRAPH_\nP\xc3\xa1sha (ali pesah, hebrejsko: \xd7\xa4\xd7\xa1\xd7\x97 [pesah]) je judovski praznik, ki ga praznujejo konec marca ali v za\xc4\x8detku aprila. V sloven\xc5\xa1\xc4\x8dini ta praznik imenujemo tudi judovska velika no\xc4\x8d ali praznik opresnikov._NEWLINE_Pasha je \xc4\x8das, ko se Judje spominjajo izhoda iz Egipta, kjer so trpeli v su\xc5\xbeenjstvu. Dogodek podrobno opisuje Druga Mojzesova knjiga, ki se ravno zaradi tega imenuje tudi Exodus - Izhod (glej 2Mz 12,1-50)._NEWLINE_Praznik pashe se za\xc4\x8dne na predve\xc4\x8der 15. dne meseca nisana po judovskem koledarju in traja osem dni. Praznovanje se za\xc4\x8dne s posebno ve\xc4\x8derjo, imenovano seder. Ta ve\xc4\x8derja je spomin na no\xc4\x8d, ko je Bog udaril Egip\xc4\x8dane z deseto nadlogo, judovskim dru\xc5\xbeinam pa je prizanesel._NEWLINE_V \xc4\x8dasu pashe Judje ne jedo kva\xc5\xa1enega kruha oziroma sploh ni\xc4\x8desar, kar vsebuje kvas. Tudi piva ne pijejo. K praznovanju sodi velikono\xc4\x8dno jagnje in zna\xc4\x8dilen plo\xc5\xa1\xc4\x8dat nekva\xc5\xa1en kruh, ki mu pravijo maca (v slovenski svetopisemski literaturi je v navadi prevod opresnik)._NEWLINE_Pasha je pomembna tudi za kristjane, saj je bil Jezus Kristus usmr\xc4\x8den ravno na predve\xc4\x8der pashe, na dan po pashi pa je po njihovem prepri\xc4\x8danju vstal od mrtvih. V spomin na ta dogodek kristjani praznujejo veliko no\xc4\x8d.'